***Déan plé gairid ar phríomhthéama an dáin agus ar an gcaoi a léirítear dúinn é*.**

Ón teideal anuas cuireann an file, Caitlín Maude, téama an dáin os ár gcomhair go héifeachtach. Ciallaíonn *Géibheann* slabhra, srian nó príosúnacht agus is é an t-easpa saoirse bunábhar an dáin.

Baineann an file úsáid as go leor teicnící fileata chun an téama a léiriú agus a threisiú, ach is í an chodarsnacht sa dán is éifeachtaí dar liom. Ag tús an dáin feictear íomhá d’ainmhí fiáin agus saor sna trópaicí: *ainmhí allta as na teochreasa*

Léirítear dínit agus uaisleacht an ainmhí: *a bhfuil cliú agus cáil ar mo scéimh*

Bhíodh cumhacht agus beocht ag an ainmhí saor. Chuireadh sé na crainnte fiú ag croitheadh roimh a bhúir: *chroithfinn crainnte na coille tráth le mo gháir*

Cuireann an rithim giorraisc agus na línte gearra leis an íomhá seo den saoirse. Cloistear an t-ainmhí nach mór, ag rith níos tapúla agus níos tapúla fós..

*A bhfuil* ***c****liú agus* ***c****áil ar mo s****c****éimh*

***C****hroithfinn* ***c****rainnte na* ***c****oille...*

sula mbeireann sé ar a chreach le búir mór mílteach: *tr****á****th* / *le mo gh****á****ir*

Tá a mhalairt iomlán d’íomhá agus atmaisféar sa dara leath den dán ámh:

*ach anoi****s*** / *luím sío****s***

Tá cumhacht agus fuinneamh an ainmhí imithe. Ligeann sé osna éadóchais uaidh anois. I gcodarsnacht leis an bhforaois fhairsing lán le crainn tá sé srianta i gcás sa zú. Cuireann an chodarsnacht idir *crainnte na coille* agus *an crann aonraic* béim mór ar uaigneas agus cumha an ainmhí.

Níl an dínit agus saoirse ag an ainmhí anois fiú é féin a chothú. Tá air brath ar dhaoine aire a thabhairt dó: *a dhéanfadh rud ar bith dom*

Tá codarsnacht le rithim an dáin freisin. Tá an rithim níos moille anois, ar nós an ainmhí féin: *breathnaím trí leathshúil*

*ar an gcrann aonraic sin thall*

Treisíonn an chodarsnacht rithime seo an éifeacht atá ag an daoirse ar spiorad an ainmhí. Tá a bheocht agus a neart imithe. Críochnaíonn an dara leath, ní le búir mór cumhachtach ach le himpí truamhéalach: *ach* *mé a ligean amach*

Tá an pearsanú sa dán an-éifeachtach freisin. Tá sé níos éasca comhbhá a bheith agat le duine eile. Ar leibhéal eile, tá an file ag caint fuithi féin sa dán. Bhí ailse ar an bhfile agus í óg go leor. Bhíodh guth láidir aici sa sochaí agus throid sí ar son cearta daoine go minic, ach bhí sí srianta leis an tinneas sa deireadh. Bhraith sí ar nós ainmhí iata i gcás sa zú. Bhí go leor daoine ag teacht ar cuairt chuici agus ag tabhairt aire di, ach ní raibh siad ábalta í a ligean saor.